**REPUBLIKA SRPSKA**

**NARODNA SKUPŠTINA**

**ZAPISNIK**

**sa Dvadesete posebne sjednice Narodne skupštine Republike Srpske,**

**održane 13. marta 2025. godine**

Dvadeseta posebna sjednica Narodne skupštine Republike Srpske održana je 13. marta 2025. godine.

Predsjednik Narodne skupštine Republike Srpske dr Nenad Stevandić otvorio je zasjedanje Dvadesete posebne sjednice i konstatovao da postoji kvorum, te da su odsustvo sa sjednice najavili narodni poslanici: Siniša Mijatović, Milan Dakić, Milan Milaković, Milka Savić, Igor Crnadak, Mirna Savić Banjac, Maja Dragojević Stojić i Aleksandar Krsmanović.

Na početku sjednice obavijestio je prisutne da će se raditi redovno radno vrijeme, a da će *dan za glasanje* biti nakon okončanja rasprave o predloženim tačkama dnevnog reda.

Dvadeseta posebna sjednica sazvana je na osnovu člana 170 Poslovnika Narodne skupštine Republike Srpske.

Poslanici ***su usvojili***

**DNEVNI RED**

1. Nacrt ustava Republike Srpske;
2. Prijedlog zakona o zaštiti ustavnog uređenja Republike Srpske – po hitnom postupku (prijedlog predsjednika Republike);

***sa***(prisutno 73, glasalo 64)***48 glasova za, 16 protiv i nijedan poslanik se nije uzdržao od glasanja.***

Prije prelaska na razmatranje tačaka dnevnog reda povredu Poslovnika prijavio je Ognjen Bodiroga.

Prešlo se na razmatranje tačaka dnevnog reda.

**Ad – 1: Nacrt ustava Republike Srpske**

Uvodno izalganje su podnijeli Jelena Pajić Baštinac u ime Kabineta predsjednika Republike Srpske i Miloš Bukejlović u ime Vlade Republike Srpske.

Kolegijum je odobrio obraćanje predsjednicima političkih partija, i to: Jeleni Trivić, predsjedniku Narodnog fronta, Nebojši Vukanoviću, predsjedniku Liste za pravdu i red, Darku Banjcu, predsjedniku Narodne partije Srpske, Nenadu Stevandiću, predsjedniku Ujedinjene Srpske, Petru Đokiću, predsjedniku Socijalističke partije, Drašku Stanivukoviću, predsjedniku Partije demokratskog progresa i Miloradu Dodiku, predsjedniku Saveza nezavisnih socijaldemokrata.

Po Poslovniku predsjednik je dao riječ Miloradu Dodiku, predsjedniku Republike Srpske.

Redoslijed izlaganja o ovoj tački dnevnog reda određen je na osnovu člana 132 Poslovnika.

U poslaničkoj raspravi, učestvovali su: Mladen Ilić, Ognjen Bodiroga, Srđan Mazalica, Slaviša Marković, Ognjen Kuljić, Đorđe Vučinić, Ramiz Salkić, Anja Ljubojević, Radovan Višković, predsjednik Vlade Republike Srpske, Mirsad Duratović, Ranka Perić Romić, Nenad Lalović, Željko Dubravac, Milanko Mhajilica, Mirjana Orašanin, Tomica Stojanović, Damjan Škipina, Nenad Stevandić, Zagorka Grahovac, Milica Ijačić, Radislav Dončić, Nebojša Vukanović i Vlado Đajić.

Krivi navod ili repliku, imali su: Anja Ljubojević, Dražen Vrhovac, Tanja Vukomanović, Ognjen Bodiroga, Milica Ijačić, Đorđe Vučinić, Ognjen Vukojević, Ramiz Salkić, Denis Šulić, ministar trgovine i turizma, Amir Hurtić, Pero Đurić, Mirsad Duratović, Boris Pašalić, Nebojša Vukanović, Nenad Stevandić, Srđan Todorović, Željko Dubravac i Radislav Dončić.

Povredu Poslovnika, prijavili su: Đorđe Vučinić, Nenad Lalović, Ognjen Vukojević, Nebojša Vukanović i Željko Dubravac.

Zaključena je rasprava.

Završnu riječ o ovoj tački dnevnog reda podnijeli su Jelena Pajić Baštinac u ime Kabineta predsjednika Republike Srpske i Miloš Bukejlović u ime Vlade Republike Srpske.

*U* ***danu za glasanje***, 13. marta 2025. godine, poslanici su pristupili izjašnjavanju o Prijedlogu odluke i zaključcima.

**ODLUKA**

**O UTVRĐIVANJU NACRTA USTAVA REPUBLIKE SRPSKE**

I

Narodna skupština Republike Srpske utvrđuje Nacrt ustava Republike Srpske.

II

Sastavni dio ove odluke je Nacrt ustava Republike Srpske.

III

Ova odluka stupa na snagu narednog dana od dana objavljivanja u „Službenom glasniku Republike Srpske“.

***Odluka je*** ***usvojena sa*** (prisutno 58, glasalo 58) ***50 glasova* *za, 8 protiv i nijedan poslanik se nije uzdržao od glasanja.***

**ZAKLJUČAK**

**U VEZI SA NACRTOM USTAVA REPUBLIKE SRPSKE**

1. Nacrt Ustava Republike Srpske stavlja se na javnu raspravu.

1. Javna rasprava biće sprovedena u roku od 30 dana.

1. Za organizovanje i sprovođenje javne rasprave zadužuje se Odbor za ustavna pitanja Narodne skupštine Republike Srpske, koji se istovremeno obavezuje da, po sprovedenoj javnoj raspravi, utvrdi Prijedlog Ustava Republike Srpske i dostavi ga Narodnoj skupštini Republike Srpske.

1. Nacrt Ustava Republike Srpske objaviće se na internet stranici Narodne skupštine Republike Srpske [www.narodnaskupstinars.net](http://www.narodnaskupstinars.net).

1. Ovaj zaključak stupa na snagu narednog dana od dana objavljivanja u „Službenom glasniku Republike Srpske“, a objaviće se i u jednim dnevnim novinama i na internet stranici Narodne skupštine Republike Srpske.

U skladu sa članom 226 poslanici su ***Zaključak o javnoj raspravi poslanici*** ***usvojili sa*** (prisutno 58, glasalo 55) ***50 glasova* *za, 5 protiv i nijedan poslanik se nije uzdržao od glasanja.***

**ZAKLJUČAK**

1. Narodna skupština Republike Srpske, u ime Republike Srpske, upućuje Zahtjev za arbitražno rješavanje spora između Republike Srpske i Bosne i Hercegovine u svojstvu strana ugovornica u Aneksu 4 i Aneksu 10 Opšteg okvirnog sporazuma za mir u Bosni i Hercegovini (Dejtonski mirovni sporazum).

1. Ovaj zaključak stupa na snagu danom donošenja.

***Zaključak je usvojen*** ***sa*** (prisutno 58, glasalo 58**) *50 glasova* *za, 5 protiv i 3 posalnika su se uzdržala od glasanja.***

**Ad – 2: Prijedlog zakona o zaštiti ustavnog uređenja Republike Srpske**

Uvodno izlaganje podnijela je Jelena Pajić Baštinac u ime Kabineta predsjednika Republike Srpske.

U poslaničkoj raspravi, učestvovali su: Nebojša Vukanović, Đorđe Vučinić, Željko Dubravac i Radovan Višković, predsjednik Vlade Republike Srpske.

Krivi navod ili repliku imali su Nenad Lalović i Ramiz Salkić.

Klub poslanika SNSD podnio je dva amandmana.

Zaključena je rasprava.

Završnu riječ o ovoj tački dnevnog reda podnijela Jelena Pajić Baštinac u ime Kabineta predsjednika Republike Srpske.

U ***danu za glasanje***, 13. marta 2025. godine, poslanici su pristupili izjašnjavanju o odluci i Prijedlogu zakona.

Amandmani Kluba poslanika SNSD su prihvaćeni i postali su sastavni dio zakona.

**Odluka o prijevremenom stupanju na snagu Zakona o zaštiti ustavnog uređenja Republike Srpske *usvojena je sa*** (prisutno 58, glasalo 54) ***50 glasova* *za, 4 protiv i nijedan poslanik se nije uzdržao od glasanja.***

**Zakon o zaštiti ustavnog uređenja Republike Srpske *usvojen je sa*** (prisutno 58, glasalo 58) ***50 glasova* *za, 8 protiv i nijedan poslanik se nije uzdržao od glasanja.***

U danu za glasanje, odsutni su bili narodni poslanici: Siniša Mijatović, Milan Dakić, Milan Milaković, Milka Savić, Igor Crnadak, Mirna Savić Banjac, Bojan Kresojević, Maja Dragojević Stojić, Milan Savanović, Tomica Stojanović, Nedeljko Glamočak, Veselin Vujović, Mirjana Orašanin, Milan Petrović, Milan Kasapović, Ognjen Bodiroga, Dragomir Vasić, Pero Đurić, Darko Berjan, Tanja Vukomanović, Slaviša Marković, Milanko Mihajilica, Diana Čekić, Željko Dubravac i Radislav Dončić.

Ovim je okončan rad Dvadesete posebne sjednice Narodne skupštine Republike Srpske.

U skladu sa članom 174 stav 10 Poslovnika sastavni dio ovog zapisnika je stenogram od 173 strana, tonski i video-zapis Dvadesete posebne sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Boran Bosančić Dr Nenad Stevandić***